b'\n_START_ARTICLE_\nCharles Brandon, 1. hertug av Suffolk\n_START_SECTION_\nPolitisk karriere\n_START_PARAGRAPH_\nBrandon fikk flere embeter i den kongelige husholdning. I 1513 ble han Master of the Horse, og fikk flere verdifulle eiendommer. 15. mai samme \xc3\xa5r ble han utnevnt til vicomte Lisle etter at han inngikk en ekteskapskontrakt med Elizabeth Grey. Hun var suo jure vicomtesse Lisle. Da Grey var gammel nok til \xc3\xa5 gifte seg nektet hun \xc3\xa5 inng\xc3\xa5 ekteskap med Brandon. _NEWLINE_Under beleiringene av Th\xc3\xa9rouanne og Tournai i felttoget i Frankrike i 1513 utmerket han seg. En av agentene til Margaret av Savoia skrev under beleiringen av Th\xc3\xa9rouanne at Lord Lisle var en \xc2\xabandre konge\xc2\xbb, og r\xc3\xa5det henne til \xc3\xa5 skrive et vennlig brev til ham. P\xc3\xa5 denne tiden fors\xc3\xb8kte Henrik VIII i hemmelighet \xc3\xa5 f\xc3\xa5 i stand et ekteskap mellom Brandon og Margaret. Han utnevnte Brandon til hertug av Suffolk. Kongen var sv\xc3\xa6rt n\xc3\xb8ye med \xc3\xa5 avvise enhver befatning med slike ekteskapsplaner over for Margarets far, Maximilian I av det tysk-romerske rike. _NEWLINE_Suffolk tok del i dystingen i forbindelse med Maria Tudors bryllup med Ludvig XII av Frankrike. Han ble akkreditert for \xc3\xa5 diskutere forskjellige saker med Ludvig, og ved Ludvigs d\xc3\xb8d ble han sendt som kongens representant for \xc3\xa5 gratulere etterf\xc3\xb8lgeren Frans I. _NEWLINE_Det er mulig at det var varme f\xc3\xb8lelser mellom Maria Tudor og Suffolk allerede f\xc3\xb8r hun giftet seg. Frans foreslo at de to skulle gifte seg; Maria var en ung enke og Frans hadde selv \xc3\xb8nsket \xc3\xa5 gifte seg med henne, muligens fordi han ventet og h\xc3\xa5pte at hans hustru Claude skulle d\xc3\xb8. Maria avviste ham ved \xc3\xa5 gj\xc3\xb8re ham til sin betrodde._NEWLINE_B\xc3\xa5de Frans og Henrik \xc3\xb8nsket ekteskapet mellom Suffolk og Maria, men Suffolk hadde mange politiske fiender, og Maria \xc3\xb8nsket ikke \xc3\xa5 igjen bli brukt i et politisk spill. Det Henrik \xc3\xb8nsket var \xc3\xa5 f\xc3\xa5 tilbake det som hadde blitt betalt i medgift for Maria da hun giftet seg med Ludvig. Paret avgjorde tilslutt det hele seg ved \xc3\xa5 gifte seg uten innblanding fra andre. Dette fortalte Suffolk til Thomas Wolsey, som var en venn av begge, den 5. mars 1515. _NEWLINE_Henrik VIII ble rasende over \xc3\xa5 ha blitt forbig\xc3\xa5tt, og Wolsey m\xc3\xa5tte tr\xc3\xa5 til for \xc3\xa5 redde Suffolk. Paret fikk en avtale om \xc3\xa5 betale kongen 24\xc2\xa0000 pund i \xc3\xa5rlige avdrag p\xc3\xa5 1000, samt at kongen skulle f\xc3\xa5 hele medgiften p\xc3\xa5 200\xc2\xa0000 pund, s\xc3\xb8lvt\xc3\xb8y og smykker. Deretter kunne de gifte seg offentlig i Greenwich den 13. mai. _NEWLINE_Dette var hertugens tredje ekteskap. Hans f\xc3\xb8rste var med Margaret Neville, enke etter John Mortimer, og det andre med Anne Browne som han hadde v\xc3\xa6rt forlovet med f\xc3\xb8r han giftet seg med Margaret. Ekteskapet med Margaret hadde blitt annullert p\xc3\xa5 grunn av slektskap. Hans ekteskap med Maria ble sikret gjennom en bulle fra Klemens VII utstedt i 1528; bullen bekreftet ogs\xc3\xa5 at d\xc3\xb8trene til Anne Browne var ektef\xc3\xb8dt. _NEWLINE_Etter \xc3\xa5 ha giftet seg med Maria levde Suffolk i noen \xc3\xa5r tilbaketrukket. Han var med ved Field of the Cloth of Gold i 1520. I 1523 ble han sendt til Calais for \xc3\xa5 ha kommandoen over de engelske troppene der. Han invaderte Frankrike sammen med grev de Buren, som ledet de flamske troppene. Etter \xc3\xa5 ha herjet i det nordlige Frankrike oppl\xc3\xb8ste han styrkene da vinteren kom. _NEWLINE_Mens Maria var motstander av oppl\xc3\xb8sningen av ekteskapet mellom Henrik VIII og Katarina av Arag\xc3\xb3n st\xc3\xb8tte Suffolk kongen fullt ut. Han vegret seg heller ikke mot \xc3\xa5 angripe Wolsey da kardinalens fall var n\xc3\xa6t forest\xc3\xa5ende, selv om han hadde en betydelig takknemlighetsgjeld til ham. Kardinalen minte ham om hans utakknemlighet: \xc2\xabHvis jeg, enkle kardinal, ikke hadde v\xc3\xa6rt til, ville du p\xc3\xa5 det n\xc3\xa5v\xc3\xa6rende tidspunkt ikke hatt noe hode p\xc3\xa5 skuldrene hvor du har en tunge \xc3\xa5 tale slik mot oss med\xc2\xbb._NEWLINE_Etter Marias d\xc3\xb8d den 24. juni 1533 giftet han seg, i 1534, med Cathrine, suo jure baronesse Willoughby de Eresby, en femten \xc3\xa5r gammel pike han var verge for._NEWLINE_Etter Wolseys fall \xc3\xb8kte Suffolks innflytelse raskt. Han ble sendt sammen med Thomas Howard, 3. hertug av Norfolk for \xc3\xa5 hente riksseglet fra Wolsey, og de samme to overbrakte nyheten om Anne Boleyns ekteskap med kongen til Parlamentet. Suffolk ble High Steward i dronningens hushold. Han ble ogs\xc3\xa5 utnevnt som en av kommiss\xc3\xa6rene som skulle oppl\xc3\xb8se Katarina av Arag\xc3\xb3ns hushold, en oppgave han syntes var smakl\xc3\xb8s. _NEWLINE_Suffolk st\xc3\xb8ttet Henriks kirkepolitikk, og fikk betydelige eiendommer etter oppl\xc3\xb8sningen av klostrene. I 1544 ble han igjen sendt for \xc3\xa5 kommandere engelske tropper under en invasjon av Frankrike. _NEWLINE_Han d\xc3\xb8de i Guildford den 24. august 1545.\n_START_SECTION_\nEkteskap og barn\n_START_PARAGRAPH_\nBrandon var f\xc3\xb8rst forlovet med Elizabeth Grey, 5. baronesse Lisle (1505\xe2\x80\x931519). Kontrakten ble annullert f\xc3\xb8r bryllupet, og paret fikk ingen barn.\n_START_SECTION_\nF\xc3\xb8rste ekteskap\n_START_PARAGRAPH_\nF\xc3\xb8r februar 1506 giftet han seg med Margaret Mortimer, f\xc3\xb8dt Neville. Ekteskapet ble annullert i 1506, og paret fikk ingen barn.'